****

**ΓΕΝΙΚΗ ΓΡΑΜΜΑΤΕΙΑ ΔΗΜΟΣΙΩΝ ΕΠΕΝΔΥΣΕΩΝ ΚΑΙ ΕΣΠΑ**

**03/06/2020**

**ΕΠΕΙΓΟΥΣΑ ΑΝΑΚΟΙΝΩΣΗ**

Αναφορικά με ερωτήματα που έχουν προκύψει από φορείς / δομές ιδιωτικού δικαίου που χρηματοδοτούνται από την δράση «Εναρμόνιση Οικογενειακής και Επαγγελματικής Ζωής» έτους 2019-2020 ή από το Ευρωπαϊκό Κοινωνικό Ταμείο (ΕΚΤ) του ΕΣΠΑ 2014-2020, σχετικά με τη δυνατότητα τους να αλλάξουν την επιλογή τους ως προς την αναστολή ή μη των συμβάσεων του «αναλογούντος» προσωπικού για τον μήνα Μάιο, κατόπιν συνεργασίας με το Υπουργείο Εργασίας και Κοινωνικών Υποθέσεων, θα θέλαμε να σας πληροφορήσουμε τα εξής:

Τόσο από την Υπουργική Απόφαση με ΑΠ 37445/9.04.2020 (ΦΕΚ 1270/Β), όπως ισχύει όσο και από τα διευκρινιστικά έγγραφα τα οποία εκδόθηκαν σε συνέχειά της, δεν προβλέπεται η αλλαγή της επιλογής ως προς το ανωτέρω θέμα . Επιπρόσθετα, και για φορείς/εργοδότες οι οποίοι είχαν επιλέξει να αναστείλουν τις συμβάσεις του προσωπικού και αιτούνται την δυνατότητα ανάκλησης της αναστολής αυτών, σημειώνουμε ότι στην Πράξη Νομοθετικού Περιεχομένου της 01/05/2020 (ΦΕΚ 90/Α), στην παρ. 2 του Αρ. 10 του Μέρους Γ, προβλέπεται ότι: «Για τις επιχειρήσεις – εργοδότες του ιδιωτικού τομέα **για τις οποίες συνεχίζεται η αναστολή λειτουργίας τους κατά τον μήνα Μάιο 2020**, παρατείνεται η αναστολή των συμβάσεων εργασίας των εργαζομένων για όσο χρονικό διάστημα διατηρείται η ανωτέρω αναστολή λειτουργίας».

Επίσης, σύμφωνα με την πρόβλεψη για μερική ανάκληση αναστολής συμβάσεων εργασίας που προβλέπεται στο Αρ. 11.1 της προαναφερόμενης ΠΝΠ, αυτή δεν επιτρέπεται «για επιχειρήσεις – εργοδότες για τις οποίες συνεχίζεται η αναστολή λειτουργίας με εντολή δημόσιας αρχής κατά τον μήνα Μάιο 2020», σύμφωνα με την παρ. 5 του ίδιου άρθρου.

Στο πλαίσιο αυτό όσοι φορείς συγχρηματοδοτούνται από την δράση «Εναρμόνιση Επαγγελματικής και Οικογενειακής ζωής» ήραν την αναστολή εργασίας των εργαζομένων τους εντός του Μαΐου 2020 θα πρέπει, **σήμερα μέχρι τις 24:00** οπότε και λήγει η σχετική προθεσμία, να προβούν σε διορθώσεις στο Εργάνη ως εξής : ανάκληση της άρσης αναστολής εργαζομένων για τα ΚΔΗΦ και ΚΔΑΠ ΜΕΑ έως 25/5/2020 (ή και μεταγενέστερα, αναλόγως την ημερομηνία έναρξης λειτουργίας τους) και για τις υπόλοιπες δομές έως 1/6/2020.